CELEX: 32018R0932
Language: hu
Date: 2018-06-29 00:00:00
Title: A Bizottság (EU) 2018/932 rendelete (2018. június 29.) az 582/2011/EU rendeletnek a hordozható kibocsátásmérő rendszerekkel (PEMS) történő vizsgálatra és a tüzelőanyag tekintetében történő általános típusjóváhagyás követelményeire vonatkozó módosításáról (EGT-vonatkozású szöveg.)

2.7.2018   
               
               
                  HU
               
               
                  Az Európai Unió Hivatalos Lapja
               
               
                  L 165/32
               
            A BIZOTTSÁG (EU) 2018/932 RENDELETE
      (2018. június 29.)
      az 582/2011/EU rendeletnek a hordozható kibocsátásmérő rendszerekkel (PEMS) történő vizsgálatra és a tüzelőanyag tekintetében történő általános típusjóváhagyás követelményeire vonatkozó módosításáról
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a nehéz tehergépjárművek kibocsátásai (Euro VI) tekintetében a gépjárművek és motorok típusjóváhagyásáról, a járművek javítására és karbantartására vonatkozó információkhoz való hozzáférésről, a 715/2007/EK rendelet és a 2007/46/EK irányelv módosításáról, valamint a 80/1269/EGK, a 2005/55/EK és a 2005/78/EK irányelv hatályon kívül helyezéséről szóló, 2009. június 18-i 595/2009/EK európai parlamenti és tanácsi rendeletre (1) és különösen annak 5. cikke (4) bekezdésére,
      mivel:
      
                  (1)
               
               
                  Egyes általános, zsírsav-metil-észter-tartalmú (FAME) dízelkeverékekre és paraffinos dízelre vonatkozóan a közelmúltban CEN-szabványokat tettek közzé. Ezért indokolt naprakésszé tenni a jelenleg hatályos szabályokat, hogy az említett új szabványokra is vonatkozzanak.
               
            
                  (2)
               
               
                  A hordozható kibocsátásmérő rendszerekkel (PEMS) történő vizsgálatra vonatkozóan az (EU) 2016/1718 bizottsági rendelet (2) követelményeket vezetett be mind a városi lefutás részarányára, mind a lefutás teljes hosszára vonatkozóan. Különösen egyes magasabb teljesítményű motorral felszerelt N3 kategóriájú járművek esetében felfedezték, hogy az említett korlátozó követelmények miatt a jelenlegi rendelkezések szerinti PEMS-vizsgálat érvénytelennek bizonyul. E probléma megoldása érdekében a városi ablakra vonatkozó követelménynek való megfelelés feltételeit módosítani kell a városi lefutásnak az autópályás lefutás részarányának rovására történő növelésével, valamint a teljes lefutás maximális hosszának növelésével.
               
            
                  (3)
               
               
                  Pontosításra van szükség arra a követelményre vonatkozóan, hogy csak városi üzemmódban legalább egy érvényes ablakra van szükség különösen a NOx-kibocsátás tekintetében, mivel az említett körülmények között az a kritikus szennyező anyag.
               
            
                  (4)
               
               
                  A tüzelőanyag tekintetében történő általános típusjóváhagyás esetében a motorvezérlő rendszer (ECU) nyomatékjele tekintetében előírt tűréshatároknak való megfelelés igazolására szolgáló eljárás jelenleg nincs meghatározva az 582/2011/EU bizottsági rendeletben (3) Ezért amennyiben a motor nincs a tüzelőanyag felismerésére szolgáló rendszerrel ellátva, a műszaki szolgálat mérlegelésén alapul annak igazolása, hogy hogyan igazolják a megfelelést. Az alternatív tüzelőanyagok típusjóváhagyása iránti fokozódó érdeklődés miatt helyénvaló harmonizálni az eljárást. A nyomaték alternatív tüzelőanyag okozta eltérését ezért meg kell határozni, majd az eltérés segítségével ki kell számítani a teljesítménykorrekciós tényezőt, amelyet a típusjóváhagyási dokumentációban fel kell tüntetni. A teljesítménykorrekciós tényező alkalmazható a motorvezérlő rendszer (ECU) nyomatékjelére vonatkozó pontossági követelményeknek való megfelelés igazolására. Ezen túlmenően az alternatív tüzelőanyaggal történő PEMS-vizsgálat esetében a teljesítménykorrekciós tényező a helyes nyomatékérték meghatározására is alkalmazható a kibocsátás kiszámításához.
               
            
                  (5)
               
               
                  Ezért az 582/2011/EU rendeletet ennek megfelelően módosítani kell.
               
            
                  (6)
               
               
                  Az e rendeletben előírt intézkedések összhangban vannak a „Műszaki Bizottság – Gépjárművek” elnevezésű bizottság véleményével,
               
            ELFOGADTA EZT A RENDELETET:
      1. cikk
      Az 582/2011/EU rendelet a következőképpen módosul:
      
                  1.
               
               
                  Az I. melléklet a következőképpen módosul:
                  
                              a)
                           
                           
                              az 1.1.2. pont első bekezdésében az első bekezdés bevezető szövegének helyébe a következő szöveg lép:
                              „Ha a gyártó megengedi a járműcsalád olyan, kereskedelmi forgalomban kapható tüzelőanyaggal való üzemeltetését, amely nem felel meg sem a 98/70/EK európai parlamenti és tanácsi irányelvnek (*1), sem az EN 228:2012 CEN-szabványnak ólommentes benzin esetében vagy az EN 590:2013 CEN-szabványnak dízelolaj esetében, azaz például FAME B100 (EN 14214 CEN-szabvány), FAME B20/B30 dízelkeverékekkel (EN 16709 CEN-szabvány), paraffinos tüzelőanyagokkal (EN 15940 CEN-szabvány) vagy egyéb tüzelőanyagokkal való üzemeltetését, a gyártónak az 1.1.1. pont követelményein túlmenően teljesítenie kell a következő követelményeket:
                              
                                 (*1)  Az Európai Parlament és a Tanács 98/70/EK irányelve (1998. október 13.) a benzin és a dízelüzemanyagok minőségéről, valamint a 93/12/EGK tanácsi irányelv módosításáról (HL L 350., 1998.12.28., 58. o.).”;"
                        
                           
                        
                              b)
                           
                           
                              az 1.1.2. pont a következő a1) ponttal egészül ki:
                              
                                          „a1)
                                       
                                       
                                          adott esetben minden egyes, az 5.2.7. pontnak megfelelően megadott tüzelőanyag esetében meg kell határoznia a teljesítménykorrekciós tényezőt;”
                                       
                                    
                        
                              c)
                           
                           
                              az 5.2.5. pontban a b) pont helyébe a következő szöveg lép:
                              
                                          „b)
                                       
                                       
                                          10 %, a világszinten harmonizált állandósult állapotú menetciklusra (a továbbiakban: WHSC) vonatkozó vizsgálat III. melléklet szerinti elvégzése esetén, az 1. és a 13. üzemmód (üresjárat) kivételével.”;
                                       
                                    
                        
                              d)
                           
                           
                              a szöveg a következő 5.2.7. ponttal egészül ki:
                              
                                          „5.2.7.
                                       
                                       
                                          Amennyiben a megadott, kereskedelmi forgalomban kapható tüzelőanyaggal mért nyomatékérték és az 5.2.1. pontban előírt információk alapján kiszámított nyomaték közötti különbség meghaladja az 5.2.5. pontban meghatározott bármely értéket, a motorcsalád tekintetében minden további, a gyártó által az 1.1.2. pontnak megfelelően megengedett, kereskedelmi forgalomban kapható tüzelőanyagra vonatkozóan teljesítménykorrekciós tényezőt kell meghatározni. A korrekciós tényezőt a IX. melléklet szerinti referencia-tüzelőanyaggal mért átlagos csúcsnyomaték [Nm] és a megadott, kereskedelmi forgalomban kapható tüzelőanyaggal mért átlagos csúcsnyomaték [Nm] hányadosaként kell kiszámítani.”;
                                       
                                    
                        
                              e)
                           
                           
                              az 5.3.3. és az 5.3.3.1. pont helyébe a következő szöveg lép:
                              
                                          „5.3.3.
                                       
                                       
                                          Az 5.2.5. pontban említett követelmény teljesítését a motorcsalád alapmotorjára vonatkozóan kell igazolni a motor teljesítményének a XIV. melléklet szerinti meghatározásakor, a III. melléklet szerint WHSC-vizsgálat elvégzésekor, valamint a menetcikluson kívüli kibocsátásoknak típusjóváhagyáskor a VI. melléklet 6. szakasza szerinti laboratóriumi vizsgálata során.
                                       
                                    
                                          5.3.3.1.
                                       
                                       
                                          Az 5.2.5. pontban említett követelmény teljesítését a motorcsalád minden egyes tagja esetében igazolni kell a motor teljesítményének a XIV. melléklet szerinti meghatározásakor. E célból többféle részterheléssel és motorfordulatszámon további méréseket kell végezni (például a WHSC üzemmódjaiban és néhány további, véletlenszerűen kiválasztott ponton).”;
                                       
                                    
                        
                              f)
                           
                           
                              a szöveg a következő 5.3.3.2. ponttal egészül ki:
                              
                                          „5.3.3.2.
                                       
                                       
                                          Adott esetben a motorcsalád teljesítménykorrekciós tényezőjét – az 5.2.7. pontban említettek szerint – a motorcsalád alapmotorjával kell meghatározni.”;
                                       
                                    
                        
                              g)
                           
                           
                              az 5. függelékben az EK-típusbizonyítvány kiegészítésében az 1.5.2. pont helyébe a következő szöveg lép:
                              
                                          „1.5.2.
                                       
                                       
                                          Kiegészítő adatok, pl. az egyes megadott tüzelőanyagokra vonatkozó teljesítménykorrekciós tényező (adott esetben)”;
                                       
                                    
                        
                              h)
                           
                           
                              a 7. függelékben az EK-típusbizonyítvány kiegészítésében az 1.5.2. pont helyébe a következő szöveg lép:
                              
                                          „1.5.2.
                                       
                                       
                                          Kiegészítő adatok, pl. az egyes megadott tüzelőanyagokra vonatkozó teljesítménykorrekciós tényező (adott esetben)”.
                                       
                                    
                        
            
                  2.
               
               
                  A II. melléklet a következőképpen módosul:
                  
                              a)
                           
                           
                              a 4.4.2. pont helyébe a következő szöveg lép:
                              „4.4.2.   Tüzelőanyag
                              
                              A vizsgálati tüzelőanyagnak vagy a 98/70/EK irányelv és az idevágó CEN-szabványok hatálya alá tartozó, kereskedelmi forgalomban kapható tüzelőanyagnak vagy e rendelet IX. mellékletében meghatározott referencia-tüzelőanyagnak kell lennie.”;
                           
                        
                              b)
                           
                           
                              a szöveg a következő 4.4.2.2. ponttal egészül ki:
                              
                                          „4.4.2.2.
                                       
                                       
                                          A tüzelőanyagból mintákat kell venni.”;
                                       
                                    
                        
                              c)
                           
                           
                              a 4.5.3. pont a helyébe a következő szöveg lép:
                              
                                          „4.5.3.
                                       
                                       
                                          Az N3 kategóriájú járművek esetében a lefutásnak körülbelül 30 % városi, 25 % országúti és 45 % autópálya üzemmódból kell állnia.”;
                                       
                                    
                        
                              d)
                           
                           
                              a 4.6.5. pont helyébe a következő szöveg lép:
                              
                                          „4.6.5.
                                       
                                       
                                          A vizsgálatnak kellően hosszúnak kell lennie ahhoz, hogy a WHTC-vizsgálat alatt végzett munka négy–nyolc alkalommal megvalósuljon, vagy adott esetben a WHTC-vizsgálatban kibocsátott, kg/ciklusban megadott referencia-CO2-tömeg négy–nyolcszorosa keletkezzen.”;
                                       
                                    
                        
                              e)
                           
                           
                              az 1. függelék a következőképpen módosul:
                              
                                          i.
                                       
                                       
                                          a szöveg a következő 4.2.1.1. ponttal egészül ki:
                                          „4.2.1.1.   Egy megadott kereskedelmi forgalomban kapható tüzelőanyag fajlagos kibocsátásának kiszámítása
                                          Amennyiben e mellékletnek megfelelően vizsgálatot végeznek egy, az I. melléklet 4. függeléke 1. részének 3.2.2.2.1. pontjában megadott, kereskedelmi forgalomban kapható tüzelőanyaggal, az egas fajlagos kibocsátást (mg/kWh) minden egyes ablakra és minden egyes szennyező anyagra vonatkozóan a korrigálás nélküli fajlagos kibocsátásoknak az I. melléklet 1.1.2. pontjának a1) pontja szerint meghatározott teljesítménykorrekciós tényezővel való szorzásával kell kiszámítani.”;
                                       
                                    
                                          ii.
                                       
                                       
                                          a 4.2.2.2.2. pont helyébe a következő szöveg lép:
                                          
                                                      „4.2.2.2.2.
                                                   
                                                   
                                                      A vizsgálat érvénytelen, ha az érvényes ablakok aránya nem éri el az 50 %-ot, vagy ha a 90. percentilis szabály alkalmazása után, csak városi üzemmódban nem marad érvényes ablak a nitrogén-oxidok (NOx) tekintetében.”;
                                                   
                                                
                                    
                        
                              f)
                           
                           
                              a 4. függelék az alábbi 2.1.1. ponttal egészül ki:
                              
                                          „2.1.1.
                                       
                                       
                                          Amennyiben a vizsgálathoz egy, az I. melléklet 4. függeléke 1. részének 3.2.2.2.1. pontjában megadott, kereskedelmi forgalomban kapható tüzelőanyagot használnak, az ECU nyomatékjelét el kell osztani a korrekciós tényezővel az adott, kereskedelmi forgalomban kapható tüzelőanyag tekintetében a legnagyobb vonatkoztatási motornyomaték-görbével végzett ellenőrzést megelőzően.”
                                       
                                    
                        
            2. cikk
      Ez a rendelet az Európai Unió Hivatalos Lapjában való kihirdetését követő huszadik napon lép hatályba.
      
         Ez a rendelet teljes egészében kötelező és közvetlenül alkalmazandó valamennyi tagállamban.
         Kelt Brüsszelben, 2018. június 29-én.
         
            
               a Bizottság részéről
            
            
               az elnök
            
            Jean-Claude JUNCKER
         
      
      
         (1)  HL L 188., 2009.7.18., 1. o.
      
      
         (2)  A Bizottság (EU) 2016/1718 rendelete (2016. szeptember 20.) az 582/2011/EU rendeletnek a nehéz tehergépjárművek kibocsátásai tekintetében, a hordozható kibocsátásmérő rendszerekkel (PEMS) történő vizsgálatra és a kibocsátáscsökkentő csereberendezések tartóssági vizsgálatára szolgáló eljárásra vonatkozó rendelkezéseket illetően történő módosításáról (HL L 259., 2016.9.27., 1. o.)
      
         (3)  A Bizottság 582/2011/EU rendelete (2011. május 25.) az 595/2009/EK európai parlamenti és tanácsi rendeletnek a nehéz tehergépjárművek kibocsátásai (Euro VI) tekintetében történő végrehajtásáról és módosításáról, valamint a 2007/46/EK európai parlamenti és tanácsi irányelv I–III. mellékletének módosításáról (HL L 167., 2011.6.25., 1. o.).